《咏古十六首 其九》
宋代·华镇

三圣赞拔茅，拔茅有连茹。四始咏鸣鹿，鸣鹿啸其类。

性理傥可赏，微物在所贵。矧伊人伦秀，德輶自勤致。

昔在世宗时，炎刘正昌炽。蒲轮聘枚叟，异人始麇至。

郑生何慷慨，称荐天下士。嘉言美且闲，咀之有馀味。

当朝尚趋和，浮沈在承意。囊括未足多，似忝司农位。

独以推毂贤，千秋仰高义。周公亲吐握，事与田窦异。

如何大将军，碌碌无所誉。功业虽可名，风流固多愧。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。